  Анжелика Тихонова корреспондент 2021-тӥ арын сӥзьыл Удмуртиысь Ува, Камбарка, Алнаш но Можга ёросъёсын волонтёръёс оглом 35 сюрс 200 пужымъёс, кызъёс но тыпыос мерттӥзы. Ужрадъёсы 230 асмылкыдчиос пыриськизы. Со сярысь «Посади лес» ӵектослэн радъясьёсыз ивортӥзы. Ми понна котькуд волонтёр дуно. Мон ваньзылы, кинлэн ке мынэмез ӧз ке но луы, тау карисько. <…> Оскисько, ӝоген нош ик пумиськыны быгатом. Тулыс мерттӥськонлы дасяськиськом ини Евгения Петрова, «Посади лес» ӵектослэн Удмуртиын координаторезПиспуосты тылпуослэсь, нымы-кибыослэсь, йӧӟектӥсь зорлэсь но мукет инкуазь шукыръяськонъёслэсь бырем яке изъянмем интыосы мерттӥзы. Азьланяз соосты лесничествоосын ужасьёс но волонтёръёс чаклалозы, утялтозы. Пусъём, 2021-тӥ арын «Посади лес» ӵектос улсын Россиын нюлэс мерттонъя 167 акциос ортчизы. Ужрадъёсы 10 сюрс 267 волонтёръёс пыриськизы. Соос оглом 1 миллион 604 сюрс 265 писпуос мерттӥзы. Будосъёс 421 гектар музъемъёсты басьтӥзы. Нош куать ар ӵоже, ӵектос ужаны кутскем дырысен, оглом 2 миллион 500 сюрс писпуос мерттӥзы ини. Пинал нюлэсъёс 722 гектар музъемъёсты басьтӥзы. Со 1 сюрс 11 футбол бусыос мында луэ. Тодэ вайытом, Можга ёросын «Посади лес» ӵектос улсын 10 сюрс кызъёс мерттӥзы.  Тегъёс: Ижкар Удмуртия нюлэс инкуазезутён инкуазь писпуос  